[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 24.11.2009

COM(2009)641 τελικό

Πρόταση

ΑΠΟΦΑΣΗΣ ΤΟΥ ΣΥΜΒΟΥΛΙΟΥ

με την οποία επιτρέπεται στην Πορτογαλική Δημοκρατία να εφαρμόσει μέτρο παρέκκλισης από τα άρθρα 168, 193 και 250 της οδηγίας 2006/112/EΚ του Συμβουλίου σχετικά με το κοινό σύστημα φόρου προστιθέμενης αξίας

ΑΙΤΙΟΛΟΓΙΚΗ ΕΚΘΕΣΗ

1. Πλαίσιο της προτασης

Σύμφωνα με το άρθρο 395 της οδηγίας 2006/112/ΕΚ, της 28ης Νοεμβρίου 2006, σχετικά με το κοινό σύστημα φόρου προστιθέμενης αξίας (στο εξής: «οδηγία ΦΠΑ»), το Συμβούλιο, αποφασίζοντας ομόφωνα έπειτα από πρόταση της Επιτροπής, μπορεί να επιτρέπει σε κάθε κράτος μέλος να θεσπίζει ειδικά μέτρα παρέκκλισης από τις διατάξεις της εν λόγω οδηγίας, για λόγους απλούστευσης των διαδικασιών επιβολής του φόρου προστιθέμενης αξίας (ΦΠΑ) ή πρόληψης ορισμένων τύπων φοροδιαφυγής ή φοροαποφυγής.

Η Πορτογαλική Δημοκρατία (εφεξής καλούμενη «η Πορτογαλία») είχε εξουσιοδοτηθεί, με την απόφαση 2004/738/ΕΚ του Συμβουλίου, να εφαρμόζει, έως τις 31 Δεκεμβρίου 2009, ειδικό και προαιρετικό καθεστώς φορολόγησης στον κλάδο των κατ’ οίκον πωλήσεων, σύμφωνα με το οποίο, αφενός, κατά παρέκκλιση του άρθρου 21 παράγραφος 1 στοιχείο α) της έκτης οδηγίας 77/388/ΕΟΚ του Συμβουλίου της 17ης Μαΐου 1977 περί εναρμονίσεως των νομοθεσιών των κρατών μελών, των σχετικών με τους φόρους κύκλου εργασιών - Κοινό σύστημα φόρου προστιθεμένης αξίας: ομοιόμορφη φορολογική βάση, η επιχείρηση που δραστηριοποιείται στον τομέα αυτό και στην οποία έχει επιτραπεί να εφαρμόζει το εν λόγω καθεστώς είναι υπόχρεη του ΦΠΑ που καταβάλλεται για τις παραδόσεις αγαθών τις οποίες πραγματοποιούν οι λιανοπωλητές της στους τελικούς καταναλωτές. Κατά παρέκκλιση από το άρθρο 22 της εν λόγω οδηγίας, αφετέρου, οι λιανοπωλητές απαλλάσσονται από τις υποχρεώσεις που ορίζονται στο άρθρο αυτό για τις ίδιες αυτές παραδόσεις. Για την απόκτηση της εν λόγω εξουσιοδότησης, ο συνολικός κύκλος εργασιών της επιχείρησης πρέπει να προέρχεται από τις κατ’ οίκον πωλήσεις που πραγματοποιούν οι λιανοπωλητές, οι οποίοι ενεργούν εξ ονόματός τους και για δικό τους λογαριασμό. Επιπλέον, όλα τα προϊόντα που πωλούνται πρέπει να περιλαμβάνονται σε προκαθορισμένο τιμοκατάλογο που εφαρμόζεται στο στάδιο της τελικής κατανάλωσης και η επιχείρηση πρέπει να πωλεί απευθείας τα προϊόντα της σε λιανοπωλητές οι οποίοι, με τη σειρά τους, τα πωλούν απευθείας στους τελικούς καταναλωτές.

Με επιστολή που πρωτοκολλήθηκε στη Γενική Γραμματεία της Επιτροπής στις 30 Ιουνίου 2009, η Πορτογαλία ζήτησε την άδεια να εφαρμόσει παράταση του εν λόγω ειδικού καθεστώτος όσον αφορά τις διατάξεις παρέκκλισης από τα άρθρα 193 και 250 της οδηγίας ΦΠΑ και, με πρόσθετη επιστολή που πρωτοκολλήθηκε στη Γενική Γραμματεία της Επιτροπής στις 9 Σεπτεμβρίου 2009, ζήτησε να μην μπορούν οι λιανοπωλητές, κατά παρέκκλιση από το άρθρο 168 της οδηγίας ΦΠΑ, να εκπίπτουν τον οφειλόμενο ΦΠΑ για τα αγαθά που αφορά το μέτρο.

Σύμφωνα με το άρθρο 395 παράγραφος 2 της οδηγίας ΦΠΑ, η Επιτροπή διαβίβασε την αίτηση που υπέβαλε η Πορτογαλία στα άλλα κράτη μέλη με επιστολή της της 27ης Οκτωβρίου 2009. Με επιστολή της 29ης Οκτωβρίου 2009, η Επιτροπή ενημέρωσε την Πορτογαλία ότι διέθετε όλα τα στοιχεία αξιολόγησης που θεωρούσε χρήσιμα.

Προς επίρρωση της αίτησής της για παράταση, η Πορτογαλία δήλωσε συγκεκριμένα ότι οι διατάξεις της οδηγίας ΦΠΑ καθιστούν υπόχρεους του φόρου τους υποκείμενους στο φόρο οι οποίοι δεν έχουν επαρκή διάρθρωση ώστε να εκπληρώσουν τις διάφορες υποχρεώσεις που συνδέονται με την εφαρμογή του και οι οποίοι, άλλωστε, ασκούν τις δραστηριότητές τους υπό ιδιαίτερες συνθήκες που έχουν ως αποτέλεσμα να αυξάνουν σημαντικά τους κινδύνους φοροδιαφυγής. Μεταξύ αυτών συγκαταλέγονται υποκείμενοι στο φόρο που δραστηριοποιούνται για δικό τους λογαριασμό, οι οποίοι πωλούν απευθείας στην οικία των πελατών τους τα προϊόντα που προμηθεύουν οι επιχειρήσεις οι οποίες έχουν επιλέξει αυτό το συγκεκριμένο δίαυλο προώθησης και πώλησης. Η Πορτογαλία θεωρεί ότι είναι αναγκαίο να διατηρήσει τα προαναφερόμενα μέτρα ώστε να απλουστευθεί η είσπραξη του ΦΠΑ από τους υποκείμενους στο φόρο που δραστηριοποιούνται στον εν λόγω τομέα δραστηριοτήτων και να διασφαλισθεί η διενέργεια αποτελεσματικότερου ελέγχου.

Η Πορτογαλία διευκρινίζει ότι τα εν λόγω μέτρα δεν επηρεάζουν το ποσό των εσόδων ΦΠΑ που εισπράττονται στο στάδιο της τελικής κατανάλωσης και δεν έχουν καμία επίπτωση στους ίδιους πόρους της Ευρωπαϊκής Κοινότητας που προέρχονται από τον ΦΠΑ.

Το ειδικό και προαιρετικό καθεστώς που αποτελεί αντικείμενο της παρούσας αίτησης έχει ως αποτέλεσμα να απαλλάξει τους λιανοπωλητές από τις υποχρεώσεις υποβολής δήλωσης και καταβολής του οφειλόμενου ΦΠΑ για την παράδοση στους τελικούς καταναλωτές των αγαθών που τους παράδωσε η εξουσιοδοτημένη επιχείρηση. Το εν λόγω καθεστώς επιτρέπει συνεπώς να απλουστευθούν οι τρόποι είσπραξης του φόρου προς όφελος των εν λόγω υποκείμενων στο φόρο. Ορίζοντας ως υπόχρεο του φόρου την επιχείρηση που είναι δεόντως εξουσιοδοτημένη αντί πολλών πλανόδιων λιανοπωλητών και επιβαρύνοντάς την, κατά συνέπεια, με την εκπλήρωση της υποχρέωσης υποβολής δήλωσης και καταβολής αντίστοιχης πληρωμής, το εν λόγω καθεστώς επιτρέπει επίσης να διασφαλιστεί ότι ο ΦΠΑ που εισπράττεται στο στάδιο του λιανικού εμπορίου επί της πώλησης των προϊόντων της εξουσιοδοτημένης επιχείρησης καταβάλλεται στο Δημόσιο και, συνεπώς, να αποτραπεί η φοροδιαφυγή. Επιτρέπει επίσης να απλουστευθούν οι τρόποι είσπραξης του φόρου προς όφελος της φορολογικής αρχής.

Εφόσον οι λιανοπωλητές που εφοδιάζονται από εξουσιοδοτημένη επιχείρηση απαλλάσσονται από τις υποχρεώσεις υποβολής δήλωσης και πληρωμής του οφειλόμενου ΦΠΑ όσον αφορά την παράδοση στους τελικούς καταναλωτές των προϊόντων που τους έχει παραδώσει η εν λόγω επιχείρηση, ο επιδιωκόμενος στόχος της απλούστευσης δικαιολογεί επίσης τη μη άσκηση του δικαιώματος έκπτωσης του ΦΠΑ που απολαύουν επί των εν λόγω αγορών αγαθών και την απαλλαγή τους από την υποβολή δήλωσης ΦΠΑ που απαιτείται για τη διαπίστωση της έκπτωσης. Είναι συνεπώς σκόπιμο να ασκείται στη θέση τους το δικαίωμα αυτό από την εξουσιοδοτημένη επιχείρηση η οποία αναλαμβάνει στη συνέχεια να ικανοποιήσει την αντίστοιχη υποχρέωση υποβολής δήλωσης. Το δικαίωμα έκπτωσης από το οποίο θα μπορούσαν να επωφεληθούν οι λιανοπωλητές όσον αφορά άλλες αγορές αγαθών και υπηρεσιών δεν προβλέπεται από το μέτρο αυτό και συνεπώς ασκείται σύμφωνα με τους όρους του κοινού δικαίου.

Η Επιτροπή, λαμβάνοντας υπόψη τις διατάξεις του άρθρου 395 της οδηγίας ΦΠΑ και τα επιχειρήματα που προέβαλε η Πορτογαλία, θεωρεί ότι η αιτούμενη παρέκκλιση πληροί τους όρους που προβλέπονται στο εν λόγω άρθρο και, ειδικότερα, επιτρέπει την απλούστευση της είσπραξης του φόρου και την πρόληψη της φοροδιαφυγής και παράλληλα δεν επηρεάζει το ποσό των φορολογικών εσόδων που εισπράττονται κατά το στάδιο της τελικής κατανάλωσης. Κατά συνέπεια, η Επιτροπή δεν έχει αντίρρηση ως προς το αίτημα αυτό και κρίνει, ως εκ τούτου, ότι πρέπει να υποβάλει την αντίστοιχη πρόταση στο Συμβούλιο.

Ωστόσο, η Επιτροπή θεωρεί ότι είναι σκόπιμο να έχει η παρέκκλιση αυτή περιορισμένη διάρκεια εφαρμογής ώστε να μπορεί να αξιολογεί περιοδικά, βάσει των κατάλληλων στοιχείων που παρέχει η Πορτογαλία, εάν οι λόγοι που την δικαιολογούν σήμερα εξακολουθούν να ισχύουν.

2. Διαβουλεύσεις των ενδιαφερομένων και αναλυση επιπτωσεων

Η πρόταση απόφασης έχει ως στόχο να συνεχίσει την εφαρμογή του μέτρου απλούστευσης της είσπραξης του ΦΠΑ και πρόληψης της φοροδιαφυγής σε ένα συγκεκριμένο και περιορισμένο οικονομικό τομέα. Θα έχει ως εκ τούτου θετικό αντίκτυπο ιδίως για τους υποκείμενους στο φόρο που δραστηριοποιούνται στον τομέα αυτό και στο ενδιαφερόμενο κράτος μέλος. Δεν χρειάστηκε να κληθούν εξωτερικοί εμπειρογνώμονες, ούτε να πραγματοποιηθούν διαβουλεύσεις με τα ενδιαφερόμενα μέρη ή να αξιολογηθεί ο αντίκτυπος μιας τέτοιας απόφασης. Εν πάση περιπτώσει, ο αντίκτυπος αυτός θα είναι περιορισμένος λόγω του περιορισμένου πεδίου και της διάρκειας εφαρμογής της.

3. Νομικά στοιχεια της προτασησ

Η προτεινόμενη απόφαση έχει ως στόχο να επιτρέψει στην Πορτογαλία να εφαρμόσει ειδικό μέτρο παρέκκλισης των άρθρων 168, 193 και 250 της οδηγίας ΦΠΑ, ώστε να διατηρηθεί και να τροποποιηθεί ένα ειδικό και προαιρετικό καθεστώς το οποίο αποσκοπεί, στον τομέα των κατ’ οίκον πωλήσεων, να καταστήσει τις επιχειρήσεις που πληρούν ορισμένους όρους και οι οποίες είναι εξουσιοδοτήμενες να το εφαρμόσουν, αφενός, κατά παρέκκλιση του άρθρου 193 της εν λόγω οδηγίας, υπόχρεες του οφειλόμενου φόρου στις παραδόσεις αγαθών που πραγματοποιούνται από τους λιανοπωλητές τους στους τελικούς καταναλωτές, και αφετέρου, κατά παρέκκλιση του άρθρου 168 της εν λόγω οδηγίας, δικαιούχους του δικαιώματος προς έκπτωση του οφειλόμενου ή καταβαλλόμενου φόρου από τους λιανοπωλητές τους για τα αντίστοιχα αγαθά που τους έχουν παραδοθεί. Τέλος, το καθεστώς αυτό αποσκοπεί, κατά παρέκκλιση του άρθρου 250 της εν λόγω οδηγίας, να απαλλάξει τους λιανοπωλητές από την υποχρέωση υποβολής δήλωσης που αναφέρεται στο εν λόγω άρθρο όσον αφορά τα αγαθά που τους έχει παραδώσει η εξουσιοδοτημένη επιχείρηση και την παράδοση των ίδιων αγαθών στους τελικούς καταναλωτές και, συνεπώς, να αναθέσει στην επιχείρηση αυτή να τηρήσει την εν λόγω υποχρέωση.

Νομική βάση της απόφασης αυτής συνιστούν οι διατάξεις του άρθρου 395 της οδηγίας ΦΠΑ οι οποίες έχουν εκδοθεί κατ’ εφαρμογή του άρθρου 93 της συνθήκης για την ίδρυση της Ευρωπαϊκής Κοινότητας. Σύμφωνα με τις εν λόγω διατάξεις, το κράτος μέλος που επιθυμεί να θεσπίσει ειδικά μέτρα παρέκκλισης από την οδηγία αυτή πρέπει να λάβει την άδεια του Συμβουλίου, με τη μορφή απόφασης του Συμβουλίου. Δεδομένου ότι πρόκειται για εκτελεστικό μέτρο που έχει σχέση με την εναρμόνιση των νομοθεσιών όσον αφορά το φόρο επί του κύκλου εργασιών, τηρείται η αρχή της επικουρικότητας.

Η πρόταση είναι σύμφωνη με την αρχή της αναλογικότητας και ως, εκ τούτου, δεν υπερβαίνει αυτό που είναι αναγκαίο για την επίτευξη του επιδιωκόμενου στόχου απλούστευσης και πρόληψης της φοροδιαφυγής, δεδομένου ότι αφορά έναν ειδικό και περιορισμένο οικονομικό τομέα και αποσκοπεί σε περιορισμένο μόνο αριθμό υποκείμενων στο φόρο, οι οποίοι επιπλέον πρέπει να συμμορφωθούν με τους κανόνες του εν λόγω καθεστώτος μόνο εφόσον το επιλέξουν. Έτσι, παρεκκλίνει από τις αρχές της οδηγίας ΦΠΑ μόνο κατά τρόπο περιορισμένο και στον βαθμό που ενδείκνυται.

4. Δημοσιονομικες επιπτώσεις

Η πρόταση δεν έχει καμία δημοσιονομική επίπτωση στον προϋπολογισμό της Κοινότητας.

5. Συμπληρωματικές πληροφορίες

Η πρόταση προβλέπει ότι η περίοδος εφαρμογής της απόφασης θα λήξει στις 31 Δεκεμβρίου 2012.

Πρόταση

ΑΠΟΦΑΣΗΣ ΤΟΥ ΣΥΜΒΟΥΛΙΟΥ

με την οποία επιτρέπεται στην Πορτογαλική Δημοκρατία να εφαρμόσει μέτρο παρέκκλισης από τα άρθρα 168, 193 και 250 της οδηγίας 2006/112/EΚ του Συμβουλίου σχετικά με το κοινό σύστημα φόρου προστιθέμενης αξίας

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 93,

την οδηγία 2006/112/ΕΚ του Συμβουλίου, της 28ης Νοεμβρίου 2006, σχετικά με το κοινό σύστημα φόρου προστιθέμενης αξίας[1], και ιδίως το άρθρο 395 παράγραφος 1,

την πρόταση της Επιτροπής[2],

Εκτιμώντας τα ακόλουθα:

1. Η Πορτογαλική Δημοκρατία (εφεξής καλούμενη «η Πορτογαλία») είχε εξουσιοδοτηθεί, με την απόφαση 2004/738/ΕΚ του Συμβουλίου[3], να εφαρμόσει, έως τις 31 Δεκεμβρίου 2009, ειδικό και προαιρετικό καθεστώς στον κλάδο των κατ’ οίκον πωλήσεων, σύμφωνα με το οποίο, αφενός, κατά παρέκκλιση του άρθρου 21 παράγραφος 1 στοιχείο α) της έκτης οδηγίας 77/388/ΕΟΚ του Συμβουλίου της 17ης Μαΐου 1977 περί εναρμονίσεως των νομοθεσιών των κρατών μελών, των σχετικών με τους φόρους κύκλου εργασιών - Κοινό σύστημα φόρου προστιθεμένης αξίας: ομοιόμορφη φορολογική βάση[4], η επιχείρηση που δραστηριοποιείται στον τομέα αυτό και στην οποία επιτρέπεται να εφαρμόζει το εν λόγω καθεστώς είναι υπόχρεη του οφειλόμενου φόρου προστιθέμενης αξίας (ΦΠΑ) για τις παραδόσεις αγαθών τις οποίες πραγματοποιούν οι λιανοπωλητές της στους τελικούς καταναλωτές. Κατά παρέκκλιση από το άρθρο 22 της εν λόγω οδηγίας, αφετέρου, οι λιανοπωλητές απαλλάσσονται από τις υποχρεώσεις που ορίζονται στο άρθρο αυτό για τις ίδιες αυτές παραδόσεις. Για την απόκτηση της εν λόγω εξουσιοδότησης, ο συνολικός κύκλος εργασιών της επιχείρησης πρέπει να προέρχεται από τις κατ’ οίκον πωλήσεις που πραγματοποιούν οι λιανοπωλητές, οι οποίοι ενεργούν εξ ονόματός τους και για δικό τους λογαριασμό. Επιπλέον, όλα τα προϊόντα που πωλούνται πρέπει να περιλαμβάνονται σε προκαθορισμένο τιμοκατάλογο που εφαρμόζεται στο στάδιο της τελικής κατανάλωσης και η επιχείρηση πρέπει να πωλεί απευθείας τα προϊόντα της σε λιανοπωλητές οι οποίοι, με τη σειρά τους, τα πωλούν απευθείας στους τελικούς καταναλωτές.

2. Με επιστολή που πρωτοκολλήθηκε στη Γενική Γραμματεία της Επιτροπής στις 30 Ιουνίου 2009, η Πορτογαλία ζήτησε την άδεια να εφαρμόσει παράταση του εν λόγω ειδικού καθεστώτος όσον αφορά τις διατάξεις παρέκκλισης από τα άρθρα 193 και 250 της οδηγίας ΦΠΑ και, με πρόσθετη επιστολή που πρωτοκολλήθηκε στη Γενική Γραμματεία της Επιτροπής στις 9 Σεπτεμβρίου 2009, ζήτησε να μην μπορούν οι λιανοπωλητές, κατά παρέκκλιση από το άρθρο 168 της οδηγίας 2006/112/ΕΚ, να εκπίπτουν τον οφειλόμενο ΦΠΑ για τα αγαθά που αφορά το μέτρο.

3. Σύμφωνα με το άρθρο 395 παράγραφος 2 της οδηγίας 2006/112/EΚ, η Επιτροπή διαβίβασε την αίτηση που υπέβαλε η Πορτογαλία στα άλλα κράτη μέλη με επιστολή της 27ης Οκτωβρίου 2009. Με επιστολή της 29ης Οκτωβρίου 2009, η Επιτροπή ενημέρωσε την Πορτογαλία ότι διέθετε όλα τα στοιχεία αξιολόγησης που θεωρούσε χρήσιμα.

4. Το εν λόγω ειδικό καθεστώς έχει ως αποτέλεσμα να ορίζει, αντί πολλών πλανόδιων λιανοπωλητών, τις επιχειρήσεις που είναι δεόντως εξουσιοδοτημένες ως δικαιούχες του δικαιώματος έκπτωσης του οφειλόμενου ή καταβληθέντος από τους εν λόγω λιανοπωλητές ΦΠΑ για τα αγαθά που τους έχουν παραδοθεί και ως υπόχρεες του οφειλόμενου φόρου για την παράδοση των αγαθών αυτών από τους λιανοπωλητές τους στους τελικούς καταναλωτές. Οι εν λόγω εξουσιοδοτημένες επιχειρήσεις είναι επίσης αρμόδιες για την εκπλήρωση των αντίστοιχων υποχρεώσεων υποβολής δήλωσης και πληρωμής από τις οποίες απαλλάσσονται οι λιανοπωλητές τους.

5. Το καθεστώς αυτό επιτρέπει επομένως να διασφαλιστεί ότι ο ΦΠΑ που εισπράττεται στο στάδιο του λιανικού εμπορίου επί της πώλησης των προϊόντων των εν λόγω επιχειρήσεων καταβάλλεται στο Δημόσιο και, κατά συνέπεια, να προληφθεί η φοροδιαφυγή. Επιτρέπει επίσης να απλουστευθούν, προς όφελος της φορολογικής αρχής, οι τρόποι είσπραξης του εν λόγω φόρου και να μειωθούν οι υποχρεώσεις των λιανοπωλητών σε θέματα ΦΠΑ.

6. Το μέτρο παρέκκλισης δεν θα μεταβάλει το ποσό του ΦΠΑ που εισπράττεται κατά το στάδιο της τελικής κατανάλωσης και δεν θα έχει αρνητική επίπτωση στους ίδιους πόρους της Κοινότητας που προέρχονται από τον ΦΠΑ,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Εξουσιοδοτείται η Πορτογαλία να εφαρμόσει ειδικό καθεστώς φορολόγησης στον κλάδο των κατ’ οίκον πωλήσεων, το οποίο περιλαμβάνει διατάξεις παρέκκλισης από την οδηγία 2006/112/ΕΚ.

Οι επιχειρήσεις των οποίων ο συνολικός κύκλος εργασιών προέρχεται από κατ’ οίκον πωλήσεις που πραγματοποιούν λιανοπωλητές οι οποίοι ενεργούν εξ ονόματός τους και για δικό τους λογαριασμό, μπορούν να ζητούν από τις φορολογικές αρχές την άδεια να εφαρμόσουν το εν λόγω καθεστώς παρέκκλισης, εφόσον πληρούνται οι ακόλουθοι όροι:

α) όλα τα προϊόντα που πωλεί η επιχείρηση περιλαμβάνονται σε προκαθορισμένο τιμοκατάλογο που εφαρμόζεται στο στάδιο της τελικής κατανάλωσης·

β) η επιχείρηση πωλεί απευθείας τα προϊόντα της σε λιανοπωλητές οι οποίοι, με τη σειρά τους, τα πωλούν απευθείας στους τελικούς καταναλωτές.

Άρθρο 2

Οι επιχειρήσεις στις οποίες επιτρέπεται να εφαρμόσουν το παρόν καθεστώς παρέκκλισης έχουν το δικαίωμα, κατά παρέκκλιση του άρθρου 168 της οδηγίας 2006/112/ΕΚ, να εκπέσουν τον ΦΠΑ που οφείλεται ή έχει καταβληθεί από τους λιανοπωλητές τους για τα αγαθά που τους έχουν παραδοθεί και είναι, κατά παρέκκλιση του άρθρου 193 της εν λόγω οδηγίας, υπόχρεες του οφειλόμενου ΦΠΑ για την παράδοση των αγαθών αυτών από τους λιανοπωλητές τους στους τελικούς καταναλωτές.

Άρθρο 3

Οι λιανοπωλητές που εφοδιάζονται από επιχείρηση στην οποία έχει επιτραπεί να εφαρμόσει το παρόν καθεστώς παρέκκλισης απαλλάσσονται από την υποχρέωση υποβολής δήλωσης που προβλέπεται στο άρθρο 250 της οδηγίας 2006/112/ΕΚ όσον αφορά τα αγαθά που τους έχει παραδώσει η επιχείρηση αυτή και την παράδοση των εν λόγω αγαθών στους τελικούς καταναλωτές. Η υποχρέωση αυτή πληρούται από την εξουσιοδοτημένη επιχείρηση.

Άρθρο 4

Η παρούσα απόφαση εφαρμόζεται από την 1η Ιανουαρίου 2010 έως τις 31 Δεκεμβρίου 2012.

Άρθρο 5

Η παρούσα απόφαση απευθύνεται στην Πορτογαλική Δημοκρατία.

Βρυξέλλες,

Για το Συμβούλιο

Ο Πρόεδρος

[1] ΕΕ L 347 της 11.12.2006, σ. 1.

[2] ΕΕ C της , σ. .

[3] ΕΕ L 325 της 28.10.2004, σ. 62.

[4] ΕΕ L 145 της 13.6.1977, σ. 1. Οδηγία που καταργήθηκε με την οδηγία 2006/112/ΕΚ.